2018婚紗系列出爐!10款遮手臂之選
以往講起遮手臂,新娘子只會聯想起長袖婚紗,偏偏長袖婚紗係個陷阱,喱士袖設計更易令拜拜肉無所遁形!編輯睇完2018年各大婚紗品牌,發現今年唔少為「粗臂」新娘而設嘅婚紗,唔再係sell長袖,保證你有新鮮感。
遮手臂同時性感露膊,絕對係2018年婚紗賣點之一!新人可以露出鎖骨顯骨感,而闊版短袖唔會束住雙臂,配上新人最愛的喱士及蝴蝶結搶鏡,側身影相一樣咁有睇頭!
婚紗女王Vera Wang的設計一向是婚界潮流指標,雖然有唔少新娘覺得款式浮誇難以carry,但2018系列卻推出罕有簡約款。好似圖中兩件垂墜設計的輕婚紗,線條簡單,配上露膊長紗袖設計,令雙臂若隱若現,仙氣滿分。
婚紗外加多層薄紗披肩,唔係新潮事,不過款式變化就多咗好多。如果你件婚紗好似Jenny Packham呢兩套主打簡約style,就可以襯返件珠釘或勾織喱士披肩,長度可按喜好調節,左邊可愛佻皮,右邊就elegant一啲!
Monique Lhuillier 2018年的薄紗披肩就回歸基本,唔再係成件喱士咁累贅。簡單波點或是長版披肩,不搶喱士婚紗的風頭,又可以修飾手臂。
「一係唔遮,一遮就遮到盡」用來形容Sachin & Babi就最適合不過。左邊完全零袖口設計,胸前一塊呈蝴蝶形的薄紗,正面睇就有「遮」手臂效果。右邊就去到盡,密實包晒手臂,V形設計露出手婉,配合返deep V性感剪裁。